CELEX: 32014R0969
Language: sk
Date: 2014-09-12 00:00:00
Title: Nariadenie Komisie (EÚ) č. 969/2014 z  12. septembra 2014 , ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie askorbanu vápenatého (E 302) a alginátu sodného (E 401) v prípade určitého nespracovaného ovocia a zeleniny  Text s významom pre EHP

13.9.2014   
            
            
               SK
            
            
               Úradný vestník Európskej únie
            
            
               L 272/8
            
         NARIADENIE KOMISIE (EÚ) č. 969/2014
   z 12. septembra 2014,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie askorbanu vápenatého (E 302) a alginátu sodného (E 401) v prípade určitého nespracovaného ovocia a zeleniny
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam prídavných látok sa môže aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2) buď na podnet Komisie, alebo na základe žiadosti.
            
         
               (3)
            
            
               Žiadosť o povolenie používania askorbanu vápenatého (E 302) a alginátu sodného (E 401) ako povlakových látok v prípade určitého baleného chladeného nespracovaného ovocia a zeleniny určených na priamu spotrebu bola predložená dňa 12. novembra 2012 a členským štátom bola sprístupnená podľa článku 4 nariadenia (ES) č. 1331/2008.
            
         
               (4)
            
            
               Dopyt po čerstvo zozbieranom ovocí a zelenine stúpa, najmä preto, že sú vhodné ako produkty na priamu spotrebu a ich konzumácia je prospešná pre zdravie.
            
         
               (5)
            
            
               Balené chladené nespracované ovocie a zelenina určené na priamu spotrebu je čerstvé ovocie a zelenina, ktoré sa pred ošúpaním a/alebo nakrájaním a/alebo odstránením stonky umyje, zabalí a uchováva v chlade. Niektoré zložky ovocia a zeleniny sú náchylné na degradáciu pri vystavení účinkom kyslíka alebo svetla, k čomu dochádza, ak je týmto vplyvom vystavená vnútorná časť ovocia a zeleniny v dôsledku ich ošúpania a/alebo nakrájania a/alebo odstránenia stonky. Narušenie tkanív ovocia a zeleniny vyvoláva celý rad fyziologických porúch, ako je oxidácia, zhnednutie atď., ktoré znižujú výživovú kvalitu týchto potravín a musia byť obmedzené na minimum.
            
         
               (6)
            
            
               Používanie askorbanu vápenatého (E 302) a alginátu sodného (E 401) v prípade určitého baleného chladeného nespracovaného ovocia a zeleniny určených na priamu spotrebu má technologické opodstatnenie. Kombináciou týchto prídavných látok vzniká jedlý gél, ktorý sa aplikuje na povrch ovocia a zeleniny a vytvára tenkú ochrannú vrstvu, pôsobí ako fyzická prekážka pre kyslík a vlhkosť, obmedzuje vysušovanie ovocia a zeleniny, ako aj ich povrchu. Dochádza tak k obmedzeniu procesov degradácie, čo prispieva k zachovaniu nutričnej kvality ovocia a zeleniny. Tento gél teda umožňuje lepšie a dlhšie uchovávanie tohto ovocia a zeleniny.
            
         
               (7)
            
            
               Používanie askorbanu vápenatého (E 302) a alginátu sodného (E 401) ako polevových látok by prispelo k zvýšeniu trvanlivosti baleného, chladeného nespracovaného ovocia a zeleniny určených na priamu spotrebu počas času ich použiteľnosti, a tak by zlepšilo dostupnosť čerstvo obraného ovocia a zeleniny určených na priamu spotrebu a ich prístup na trh.
            
         
               (8)
            
            
               Askorban vápenatý (E 302) a alginát sodný (E 401) patrí do skupiny prídavných látok, v prípade ktorých nebol špecifikovaný prijateľný denný príjem (3). Z toho vyplýva, že nepredstavujú nebezpečenstvo pre zdravie na úrovni potrebnej na dosiahnutie požadovaného technologického účinku.
            
         
               (9)
            
            
               V zmysle článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže povolenie používania askorbanu vápenatého (E 302) a alginátu sodného (E 401) ako polevových látok v prípade baleného chladeného nespracovaného ovocia a zeleniny určených na priamu spotrebu predstavuje aktualizáciu uvedeného zoznamu, ktorá by nemala mať vplyv na ľudské zdravie, nie je nutné požiadať o stanovisko Európsky úrad pre bezpečnosť potravín.
            
         
               (10)
            
            
               V súlade s prílohou II k nariadeniu (ES) č. 1333/2008 je už používanie askorbanu vápenatého (E 302) povolené pre „iba balené chladené nespracované ovocie a zeleninu pripravené na priamu konzumáciu a balené nespracované a ošúpané zemiaky“ v kategórii potravín 04.1.2 „Ošúpané, krájané a strúhané ovocie a zelenina“.
            
         
               (11)
            
            
               Preto je vhodné povoliť používanie alginátu sodného (E 401) ako povlakovej látky v kategórii potravín 04.1.2 „Ošúpané, krájané a strúhané ovocie a zelenina“ v prílohe II k nariadeniu (ES) č. 1333/2008 v maximálnom množstve 2 400 mg/kg, a len v kombinácii s askorbanom vápenatým (E 302) v maximálnom množstve 800 mg/kg vo forme jedlého gélu.
            
         
               (12)
            
            
               Vzhľadom na uvedené skutočnosti by sa príloha II k nariadeniu (ES) č. 1333/2008 mala zodpovedajúcim spôsobom zmeniť.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. septembra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Správa Komisie o dietetickom príjme potravinárskych prídavných látok v Európskej únii, KOM(2001) 542 v konečnom znení.
   
      PRÍLOHA
      V časti E prílohy II k nariadeniu (ES) č. 1333/2008 sa do kategórie potravín 04.1.2 „Ošúpané, krájané a strúhané ovocie a zelenina“ za položku týkajúcu sa prídavnej látky E 333 vkladá táto položka:
      
         
                      
                  
                  
                     „E 401
                  
                  
                     Alginát sodný
                  
                  
                     2 400
                  
                  
                     (82)
                  
                  
                     Iba balené chladené nespracované ovocie a zelenina určené na priamu spotrebu, ktoré sa predávajú konečnému spotrebiteľovi
                  
               
                     
                                 (82)
                              
                              
                                 Môže sa použiť iba v kombinácii s E 302 ako povlakové látky a v maximálnom množstve 800 mg/kg E 302 v konečnej potravine.“